பிரசித் கிருஷ்ணா

பிரசித் கிருஷ்ணா (Prasidh Krishna பிறப்பு: பிப்ரவரி 19, 1996) ஓர் இந்தியத் துடுப்பாட்ட அணி வீரர் ஆவார்.இவர் கர்நாடகாவுக்காக உள்ளூர்த் துடுப்பாட்டப் போட்டிகளில் விளையாடுகிறார். இவர் வலது கை விரைவு வீச்சாளர் ஆவார்.   ஐ.பி.எல்லில் கொல்கத்தா நைட் ரைடர்ஸ் அணிக்காக விளையாடி வருகிறார்.  மார்ச் 2021 இல் இந்திய  அணிக்காக சர்வதேச அளவில் அறிமுகமானார். அறிமுகமான  முதல் ஒருநாள் போட்டியில் 4 இலக்குளை வீழ்த்திய முதல் இந்தியர் என்ற பெருமையை பெற்றார்.

துடுப்பாட்ட வாழ்க்கை 
மூன்று முன்னணி கர்நாடக விரைவு வீச்சாளர்கள் இல்லாத நிலையில், வங்காளதேச அ-க்கு எதிரான சுற்றுப்பயண போட்டியில் கர்நாடகா அணிக்கு முதல் தரத் துடுப்பாட்டப் போட்டியில்  அறிமுகமான  இவர் 49 ஓட்டங்களை விட்டுக் கொடுத்து 5 இலக்குகளை வீழ்த்தியதன் மூலம் இவர் பரவலாக அறியப்பட்டார். தனது முதல் பந்திலேயே ரோனி தாலுக்தாரை ஆட்டமிழக்கச் செய்தார். பின்னர் அனமுல் ஹக், சௌமியா சர்க்கார் மற்றும் நசீர் உசைன் ஆகியோரின் இலக்குகளை வீழ்த்தி வங்காளதேச அணியினை 41 ஓட்டங்களில் 5 இலக்குகள் என்று கட்டுப்படுத்த உதவினார். இந்தப் போட்டியில் கர்நாடகா 4 இலக்குகள் வித்தியாசத்தில் வெற்றி பெற்றது.  

இவர் பிப்ரவரி 25, 2017 அன்று 2016-17 விஜய் அசாரே கோப்பை தொடரில் கர்நாடகாவுக்காக தனது பட்டியல் அ துடுப்பாட்டப் போட்டியில் அறிமுகமானார்.  21 ஜனவரி 2018 அன்று 2017–18 சையத் முஷ்டாக் அலி கோப்பைத் தொடரில் கர்நாடகாவுக்காக தனது இருபது20போட்டியில் அறிமுகமானார். 

2018–19 விஜய் அசாரே கோப்பையில் கர்நாடகா அணிக்காக முன்னணி விக்கெட் வீழ்த்தியவராகத் திகழ்ந்தார். ஏழு போட்டிகளில் பதின்மூன்று இலக்குகளைக் கைப்பற்றினார். 

மார்ச் 2021 இல், இங்கிலாந்துக்கு எதிரான தொடருக்கான இந்தியாவின் ஒருநாள்  அணியில் அவர் இடம் பெற்றார்.  2021 மார்ச் 23 அன்று இங்கிலாந்துக்கு எதிராக ஒருநாள் போட்டியில் அறிமுகமானார்.  இவர்  ஜேசன் ராய் என்பவரை முதல் இலக்காக வீழ்த்தினார். தனது முதல் போட்டியிலேயே 4 இலக்குகளைக் கைப்பற்றினார்.இந்தப் போட்டியில் இந்திய அணி 66 ஓட்டங்களில் வெற்றி பெற்றது.

சான்றுகள்

வெளி இணைப்புகள் 

 
இந்தியத் துடுப்பாட்டக்காரர்கள்
வாழும் நபர்கள்
1996 பிறப்புகள்